Læs også : Kina og USA er igen på talefod - Trump sendte venligt brev

Spænding om Nordkorea

Dermed er scenen sat for et uforudsigeligt møde mellem Kinas og USA’s præsidenter, der begge har noget på spil indenrigspolitisk.

Xi har mulighed for at vise sin hjemlige befolkning, at han kan håndtere den sprælske Trump, der er både udiplomatisk og direkte i sine udfald mod Kina. Trump har brug for at vise amerikanerne, at hans kritik af Kina ikke blot er tomme ord, men at han står fast på, at Kina udnytter USA.

Samtidig har både Trump og Xi en stor interesse i at bryde isen og lade Mar-a-Lago-mødet blive begyndelsen på et mere gnidningsfrit forhold. Begge lande ser med stigende bekymring på Nordkoreas stadig mere aggressive retorik og fortsatte test af langtrækkende misiler. Nærmest som var det en hilsen til de to præsidenter, fyrede Nordkorea i går det, der menes at være et SCUD-missil, af.

Donald Trumps udenrigsminister Rex Tillerson sagde for nylig, at en militæraktion mod Nordkorea ikke kan udelukkes, og den amerikanske politik på området er dermed skærpet betydeligt under Trump. Kina er traditionelt Nordkoreas eneste stødpude mod resten af verdens diplomati, der søger at presse diktaturet med sanktioner.

Det skyldes, at Kina frygter en situation, hvor USA’s militær pludselig står på grænsen til Kina efter et eventuelt magtkollaps i diktaturstaten. Derfor er det interessant, hvordan de to præsidenter vil udlægge deres snak netop om Nordkorea, når Xi efter planen rejser hjem fra Florida fredag.

Læs også : Trump: USA kan selv klare Nordkorea

Meget forskellige